SKRIFTLIG FORESPØRGSEL P-0022/00

af Bertel Haarder (ELDR) til Kommissionen

(13. januar 2000)

Om: Fælles register over asylansøgeres fingeraftryk Eurodac

Med udgangspunkt i det danske forbehold over for det retslige samarbejde (Edinburgh-aftalen), kan Kommissionen da bekræfte eller afkræfte, om Danmark kan tilslutte sig det fælles fingeraftryksregister Eurodac.

Kommissionen bedes oplyse, hvilke betingelser Danmark skal opfylde, såfremt Danmark skulle ønske at deltage i Eurodac på lige fod med de øvrige deltagende stater.

Endvidere bedes Kommissionen bekræfte, at Danmark kun kan deltage i Eurodac-samarbejdet, såfremt Danmark fuldt ud accepterer EF-Domstolens jurisdiktion,

Svar afgivet på Kommissionens vegne af Antonio Vitorino

(29. februar 2000)

Retsgrundlaget for Kommissionens forslag til en Eurodac-forordning(1) er EF-traktatens afsnit IV. Amsterdam-traktaten indeholder en protokol om Danmarks stilling, som fastlægger Danmarks stilling i forbindelse med foranstaltninger, der foreslås i henhold til afsnit IV(2).

Ifølge protokollens artikel 1 deltager Danmark ikke i vedtagelsen af foranstaltninger, der foreslås i henhold til afsnit IV. I artikel 2 hedder det, at ingen foranstaltninger, der er vedtaget i henhold til afsnit IV, er bindende for eller finder anvendelse i Danmark. I henhold til traktatens bestemmelser, sådan som de finder anvendelse på nuværende tidspunkt, vil Danmark derfor ikke deltage i vedtagelsen af Eurodac-forordningen og ikke være bundet af dens bestemmelser.

Protokollens artikel 5 vedrører Danmarks stilling i forbindelse med forslag eller initiativer til udbygning af Schengen-reglerne efter bestemmelserne i traktatens afsnit IV. Den giver Danmark mulighed for at træffe afgørelse om, hvorvidt Danmark vil gennemføre en Rådsbeslutning om udbygning af Schengen-reglerne i sin nationale lovgivning og dermed skabe en folkeretlig forpligtelse mellem Danmark og Schengen-staterne(3) samt i givet fald Det Forenede Kongerige og Irland. Udkastet til Eurodac-forordningen kan dog ikke betragtes som et initiativ til udbygning af Schengen-reglerne, og artikel 5 finder derfor ikke anvendelse.

Protokollens artikel 7 giver Danmark mulighed for i overensstemmelse med sine forfatningsmæssige bestemmelser at underrette de øvrige medlemsstater om, at Danmark ikke længere ønsker at benytte sig af alle eller en del af bestemmelserne i protokollen. I så fald vil Danmark fuldt ud gennemføre alle de til den tid gældende relevante foranstaltninger. Hidtil har Danmark ikke meddelt, at det ønsker at anvende denne procedure. Anvendelsen af proceduren i artikel 7 ville imidlertid gøre det muligt for Danmark at deltage i Eurodac på lige fod med de øvrige medlemsstater.

Rådet har udarbejdet et udkast til en erklæring til Eurodac-forordningen, hvori det hedder, at det er interesseret i at indgå en aftale mellem Fællesskabet og Danmark, som gør det muligt for

Danmark at blive tilknyttet driften af Eurodac-systemet, samtidig med at protokollen om Danmarks stilling respekteres. Kommissionen er i gang med at undersøge, hvorvidt en ordning for dansk deltagelse, der er baseret på en aftale mellem Fællesskabet og Danmark, vil være i fuld overensstemmelse med traktaternes bestemmelser, herunder protokollen om Danmarks stilling. Dette spørgsmål kræver en tilbundsgående juridisk undersøgelse, da der er tale om en situation uden fortilfælde. Enhver fremgangsmåde, som stiller Danmark anderledes end de øvrige medlemsstater, f.eks. med hensyn til Domstolens jurisdiktion, vil imidlertid være uacceptabel. Kommissionen overvejer fortsat spørgsmålet.

(1) Forslag til Rådets forordning om oprettelse af Eurodac til sammenligning af asylansøgeres og visse andre udlændinges fingeraftryk, KOM(1999) 260 endelig udg., Bruxelles, 26.5.1999.

(2) Protokollen om Danmarks stilling, der er knyttet som bilag til traktaten om oprettelse af Det Europæiske Fællesskab og traktaten om Den Europæiske Union.

(3) De stater, der henvises til i artikel 1 i protokollen om integration af Schengen-reglerne i Den Europæiske Union.